እያደገ በመጣው የስነምግባርና የሙስና ችግር ህዝብ  ከመንግስት በላይ ተጎጂ እንደሆነ ተገለጸ
እያደገ በመጣው የስነምግባር መጓደልና  የሙስና መስፋፋት  ከመንግስት በላይ ተጎጂው ህብረተሰቡ እንደመሆኑ ችግሩን በመከላከል ረገድም ህብረተሰቡ ግንባርቀደም መሆን እንደሚገባው ተገለጸ፡፡ የፌዴራል ሥነምግባርና ፀረሙስና ኮሚሽን ትናንት በ2011 በጀት ዓመት የእቅድ አፈጻጸሙን ገምግሞ  የ2012 በጀት አመት እቅዱ ላይ ከመወያየት
ባሻገር  በኮሚሽኑ የማቋቋሚያ አዋጅ ረቂቅ ላይም ከህዝብ ክንፍ አካላት ጋርም መክሯል፡፡ በወቅቱ እንደተገለጸውም፤ አሁን ላይ እያደገ የመጣውን የስነምግባርና የሙስና ችግር ህብረተሰቡ  ከማንም በላይ ተጎጂ
በመሆኑ  በመከላከል ሂደቱም
ከፀረ ሙስና ተቋማትን ጥረት  ሊግዝ ይገባል፡፡ የኮሚሽኑ ኮሚሽነር አየልኝ ሙሉዓለም እንደተናገሩት፤ ኮሚሽኑ በስነምግባር ግንባታና ሙስናን በመከላከል ሂደት በርካታ ተግባራት እያከናወነ  ቢሆንም  የስነምግባርና ሙስና ችግር ከመቀነስ ይልቅ እየተባባሰ መሄዱ በህብረተሰቡ ላይ የሚፈጥረው ጉዳት የከፋ ነው፡፡ ችግሩን በመከላከል ሂደቱ ደግሞ ኮሚሽኑ ብቻውን የሚወጣው ሳይሆን የሁሉንም ተሳትፎ የሚጠይቅ እንደመሆኑ፤ የችግሩ ዋና ተጎጂ ህዝብ የጸረ ሙስና ኮሚሽኖችን በማገዝ የድርሻውን ሊወጣ ይገባል፡፡ እንደ ኮሚሽነር አየልኝ ገለጻ፤ የጸረ ሙስና  ትግል ስራ በአንድ ተቋም ብቻ የሚከናወን ሳይሆን ቅንጅትን የሚሻ፤ በአጭር ጊዜ ታቅዶ የሚሳካም ሳይሆን ሂደትን የሚፈልግ ነው፡፡ ከዚህ አኳያ ኪሚሽኑ የሚችለውን እየሰራ ቢሆንም በመንግስት ቸልተኝነትና በሌሎችም ምክንያቶች የሚፈለገውን ውጤት ማምጣት አልተቻለም፡፡  በሙስና ምክንያት  በቢሊዬኖች የሚቆጠር  የህዝብና የመንግስት  ባክኗል።  እንዲህ ያሉ ድርጊቶች ደግሞ  ህዝቡን የሚያማርር ብቻ ሳይሆን የሚጎዳ በመሆኑ ሁሉም ሊታገለው ይገባል። በቀጣይም የህዝቡን ተሳትፎ ማሳደግና ጥቆማ ሰጪዎችም ያለስጋት መረጃ ማድረስ የሚችሉበትን አሰራር በሕግ ማዕቀፍ እንዲደገፍ ለማድረግ ይሰራል ብለዋል ሃላፊው፡፡ በዚህ ረገድ የተዘጋጁ የሕግ ማዕቀፎችና የኮሚሽኑ ማቋቋሚያ አዋጅ ጸድቀው ወደስራ ከገቡና ኮሚሽኑም ጠንካራ የመፈጸም አቅም ከፈጠረ የተሻለ ስራ ለመስራትና የተወሰነ ርቀት ለመሄድ የሚያስችሉ ናቸው፡፡ በመሆኑም ህዝቡም የድርሻውን ሊወጣ፤ ባለድርሻዎችም ተቀናጅተው ሊሰሩ ያስፈልጋል፡፡ ኪሚሽኑም አጋዥ የሆኑ የክልልና ተዋረድ መዋቅሮቹን የማጠናከር፤ የህዝብ ክንፉን የማስተማርና አቅም የመገንባት ተግባራትን ያከናውናል ተብሏል በውይይቱ ላይ፡፡ ወንድወሰን ሽመልስ  